钦定古今图书集成/明伦汇编/官常典/第602卷 > 邓文原
## 钦定古今图书集成/明伦汇编/官常典/第602卷 > 邓文原

按《元史》本传：“文原，字书之，一字匪石，绵州人。父漳，徙
钱塘。文原年十五，通《春秋》。在宋时，以流寓试浙西转
运司，魁四川士。至元二十七年，行中书省，辟为杭州
路儒学正。大德二年，调崇德州教授。五年，擢应奉翰
林文字。九年，升修撰，谒告还江南。至大元年，复为修
撰，预修《成宗实录》。三年，授江浙儒学提学。皇庆元年”，
召为国子司业。至官，首建白更学校之政，当路因循，
重于改作，论不合，移病去。科举制行，文原校文。江浙
虑士守旧习，大书《朱熹贡举私议》揭于门。延祐四年，
陞翰林待制。五年，出佥江南浙西道肃政廉访司事。
平江僧有憾其府判官理熙者，贿其徒告熙赃，熙诬
服。文原行部按问得实，杖僧而释熙。吴兴民夜归，巡
逻者执之系亭下，其人遁去，有追及之者，刺其胁仆
地，明旦家人得之以归。比死，其兄问：“杀汝者何如人？”
曰：“白帽青衣长身者也。”其兄愬于官。有司问直初更
者，曰：“张福儿。”执之使服焉，械系三年。《文原录之》曰：“福
儿身不满六尺，未见其长也。刃伤右胁，而福儿素用
左手，伤宜在左，何右伤也？”鞫之，果得真杀人者，而释
福儿。桐庐人戴汝惟家被盗，有司得盗，狱成送郡。夜
有焚戴氏庐者，而不知汝惟所之，文原曰：“此必有故
也。”乃得其妻叶氏与其弟谋杀汝惟状，而于水涯树
下得尸，与渍血斧俱在焉，人以为神。六年，移江东道。
徽、宁国、广德三郡，岁入茶课钞三千锭，后增至十八
万锭。“竭山谷所产，不能充其半，馀皆凿空取之，民间
岁以为常。”时转运司官听用，乡里哗狡，动以犯法诬
民，而转运司得专制有司，凡五品官以下皆杖决，州
县莫敢如何。文原请罢其专司，俾郡县领之，不报。徽
民谢兰家僮汪姓者死，兰侄回赂汪，族人诬兰杀之，
兰诬服。文原录之，得其情，释兰而坐。回时久旱不雨，
决狱乃雨。至治二年，召为集贤直学士。地震，诏议弭
灾之道，文原请决滞囚，置仓廪，河北储羡粟以赈饥。
复申前议，请罢榷茶转运司，又不报。明年，兼国子祭
酒。江浙省臣赵简请开经筵，泰定元年，文原兼经筵
官，以疾乞致仕归。二年，召拜翰林侍讲学士，以疾辞。
四年，拜岭北湖南道肃政廉访使，以疾不赴。天历元
年卒，年七十一。文原内严而外恕，家贫而行廉。初客
京师，有一书生病笃，取橐中金，嘱文原以归其亲。既
死，而同舍生窃金去，文原买金偿死者家，终身不以
语人。有文集若干卷，内制集若干卷，藏于家。子衍，荫
授江浙等处儒学副提举，未任卒。至顺五年，制赠文
原江浙行省参知政事，谥《文肃》。